|  |  |
| --- | --- |
|  | 23. maj 2016 Pressemeddelelse |
|   | Forskning og FormidlingFormidling41 20 60 16Henrik.Schilling@natmus.dk |

**Nationalmuseet indfører entrébetaling fra 1. juli**

Det er fortsat gratis adgang for børn og unge under 18 år, men fra 1. juli skal voksne betale for at besøge Nationalmuseets udstillinger. Der indføres familierabat samt årskort.

Fra den første juli i år indfører Nationalmuseet entré til museets udstillinger. Det sker som følge af statslige besparelser.

Nationalmuseets direktør Per Kristian Madsen forklarer, at med 21 udstillingssteder har det været et større puslespil at fastlægge entrépriserne, men Nationalmuseet har gjort sig umage for at finde en afbalanceret og rimelig prisstruktur, som sikrer museets drift, formidling og videre udvikling.

- Vi har fundet frem til en simpel billetstruktur med få billetkategorier. Det er dagsbilletter, som gælder hele dagen, dagsbilletter med familierabat samt årskort og sæsonkort for de enkelte besøgssteder og dertil et årskort, der gælder til alle Nationalmuseets besøgssteder, siger Per Kristian Madsen.

Han forklarer videre, at indehavere af alle former for årskort og sæsonkort altid kan tage en ledsager med gratis. Til gengæld har Nationalmuseet ikke specifikke pensionistrabatter, studenterrabatter, ungdomsrabatter eller grupperabatter, ligesom der ikke indføres gratisdage. Årskortet rummer i sig selv en imødekommende rabat.

**Hvad koster det?**

Fra den 1. juli i år koster det 75 kroner for en dagsbillet for voksne til et besøg på Nationalmuseet i Prinsens Palæ i København. Et besøg på Frilandsmuseet og Tøjhusmuseet vil koste 65 kroner, mens det kommer til at koste 50 kroner at besøge Musikmuseet, Brede Værk, Kommandørgården på Rømø, Frøslevlejrens Museum samt de nye åbne magasiner i Hangar 46 på Flyvestation Værløse.

Et årskort koster 195 kroner til Prinsens Palæ, mens det koster 175 kroner for et årskort til Tøjhusmuseet og 155 kroner for et sæsonkort til Frilandsmuseet. På Musikmuseet, Brede Værk, Kommandørgården på Rømø, Frøslevlejrens Museum koster et årskort 125 kroner.

Endelig er det muligt at købe et årskort, som giver adgang med en gratis ledsager, til samtlige af Nationalmuseets besøgssteder for 395 kroner.

Frem til 31. december er entréforholdene uændrede i Kongernes Jelling og på Trelleborg. Det betyder gratis adgang til udstillingerne; dog opkræves entré til Trelleborgs Vikingefestival.

**Attraktiv familierabat**

I forvejen kommer børn og unge under 18 år gratis ind på museet, men Nationalmuseet indfører en familierabat, hvilket var en forudsætning fra politisk side for at indføre entré.

Museet definerer en familie meget bredt og betragter voksne i følgeskab med børn og unge under 18 år som en familie. Rabatten følger børnene, således at følgeskab med ét barn udløser én voksenrabat, og to voksne med to børn opnår to voksenrabatter. Det betyder, at voksne slipper med 60 kroner i Prinsens Palæ, 50 kroner på Tøjhusmuseet og Frilandsmuseet og med 40 kroner de øvrige besøgssteder, hvis de har børn eller unge under 18 år med. På den måde kan to voksne med to børn besøge Nationalmuseets udstillinger en hel dag for 80 -120 kroner.

Nationalmuseet følger udviklingen, og der kan i fremtiden ske ændringer i museets prispolitik.

**For yderligere oplysninger kontakt:**

Per Kristian Madsen, museumsdirektør, Nationalmuseet.
Tlf.: 41 20 60 00. E-mail: Per.Kristian.Madsen@natmus.dk

Henrik Schilling, presseansvarlig, Nationalmuseet.
Tlf.: 41 20 60 16. E-mail: Henrik.Schilling@natmus.dk